Hyvä Henrik Luoma-Mieltyn sukuun kuuluva ja suvusta kiinnostunut
Edessäsi on sukuseuramme ensimmäinen e-kirja. Se on vuonna 2010 julkaistun Henrik Luoma-Mieltyn sukua 2 -kirjan täydennetty versio. Lähtöhenkilönä on tuon kirjan tapaan Henrik ja Kaisa Luoma-Mieltyn lapsenlapsi, Maria Tuomaantytär Luoma. 
Vuoden 2010 kirja esitteli Marian jälkeläisiä noin vuoteen 1905 asti. E-kirjassa rajavuosi on 1925, ja edellisten kirjojen tapaan rajaus tarkoittaa sitä, että jos sisarusparven vanhin on syntynyt rajavuonna tai ennen sitä, kirjassa esitellään koko sisarusparvi – vuoden 1935 jälkeen syntyneet ilman syntymäaikaa pelkästään nimellä.
Vuonna 2010 julkaistun ensimmäisen kirjan esipuheessa totesin tien sukukirjan julkaisuun olleen pitkä ja kivinen, mutta yhteistyöllä, sukurakkaudella ja asiantuntemuksella olimme päässeet eteenpäin. Sama pätee edelleen. Kaikkien kuuden aiemmin julkaisemamme sukukirjan taustalla on tuhansia tunteja vapaaehtoista sukututkimusta. Sukutiedot on tallennettu sukuseuramme perustajajäsenen, DI Seppo Luhtasaaren kehittämään Sukujutut-tietokantaohjelmaan, josta ne on ollut helppo tulostaa sukukirjaksi. 
E-kirjan julkistamisen pdf-muodossa on mahdollistanut tekniikan kehitys. Kirja sijaitsee sukuseuran omalla palvelimella, jossa ovat myös uudistetut verkkosivumme osoitteessa https://luomamieltynsuku.fi/ Sivuston teknisestä kehittämisestä on vastannut DI Markku Kortesmaa. Jokainen kirjan ostanut pystyy henkilökohtaisella käyttäjätunnuksensa ja salasanansa avulla lukemaan e-kirjaa. 
Miksi juuri Maria Tuomaantyttären sukuhaara?
Sukuseuramme tavoitteena on ollut julkaista Henrik ja Kaisa Luoma-Mieltyn lasten jälkeläisistä sukukirjat. Sarjan aloitti vuonna 2007 julkaistu kirja, jossa esiteltiin kuusi ensimmäistä sukupolvea.  
Toisena julkaistiin Tuomaan vanhimman tyttären Marian jälkeläisiin keskittynyt kirja 15 vuotta sitten, vuonna 2010, jolloin pääosa sukututkimuksesta tehtiin seurakuntien tiloissa mikrofilmeille kuvattuja kirkonkirjoja tarkastellen. Ulkomaille muuttaneiden sukulaisten tiedot perustuivat melko pitkälle sukulaisten antamiin tietoihin.  Sen jälkeen sukututkimus on helpottunut huomattavasti. Nykyisin monien seurakuntien kirkonkirjat on digitoitu noin vuoteen 1920. Ulkomaille, etenkin Yhdysvaltoihin, Ruotsiin ja Kanadaan muuttaneiden tietoja on saatavana esimerkiksi FamilySearchin, MyHeritagen ja Ancestryn palvelujen kautta. 
Sarjan neljä muuta osaa julkaistiin vuosina 2013–2022: Simo Henrikinpojan jälkeläisiä esitellyt kirja vuonna 2013 ja Heikki Kaarle ja Juho Henrikinpojan jälkeläisiä esitellyt kirja vuonna 2016. Sarjan täydensivät Tuomas Henrikinpojan Antti-pojan jälkeläisiä sekä Tuomaan kahden tyttären Liisan ja Helenan jälkeläisiä esitelleet kirjat vuosina 2019 ja 2022. Tavoitteenamme on täydentää myös muiden kirjojen tiedot ja julkaista ne e-kirjoina lähivuosina. 
Painettu kirja on e-kirjan rinnalla hyvä tuki. Sekä Henrik Luoma Mieltyn sukua 2 (2010) että e-kirja sisältävät myös artikkeleita, joissa kerrotaan Marian elinympäristöstä.
Olemme iloisia ja kiitollisia, jos erityisesti nuorempi polvi kiinnostuu juuristaan ja sukututkimuksesta voidessaan perehtyä tietoihin paitsi perinteistä sukukirjaa tutkimalla myös tietokoneella, läppärillä, tabletilla ja kännykällä. 
Olemme myös kiitollisia tietojen täydennyksistä ja oikaisuista sekä muunlaisesta palautteesta. Tavoitteenamme on, että sukukirjassa on mahdollisimman kattavat ja oikeat tiedot eri sukuhaaroista. Ota siis yhteyttä, jos huomaat puutteellisia tai virheellisiä tietoja!
Sukuseuran verkkosivuilla on runsaasti tilaa suvun erilaisille tarinoille kuvien kera ja historiallisille tapahtumille. Yhteistyöllä teemme tästä lukijoille miellyttävän elämyksen menneisyyden ja nykyhetken suvun parissa. Kirjasarjan kuusi osaa antavat kattavan kuvan suvun historiasta ja levinneisyydestä.

Sukuseuran hallitus, sukujuhlassa 2.8.2025

